En fejl under støbningen er grunden til, at en vinge tidligere på året knækkede af en ny vindmølle fra Vestas på Højstrupvej udenfor Frederikshavn. Det har Vestas selv afgjort efter en undersøgelse af sagen. Det skriver Ingeniøren på ing.dk Ifølge Vestas, så havde firmaets system egentlig opdaget støbefejlen og dømt møllevingen ude. Alligevel blev vingen ikke sorteret fra til nærmere kontrol. Ingeniøren skriver, at Vestas på baggrund af sagen har evalueret kvalitetssikringen og strammet op på procedurerne. TV2/Nord kunne sidst i januar fortælle om den ødelagte vindmølle, der blev sat op i december. Da den fejlbehæftede vinge fald af vindmøllen ødelagde den en anden vinge i faldet til stor ærgrelse for ejeren. - Jeg er utroligt ærgerlig og ked af, at vingerne på min to måneder gamle vindmølle allerede er knækket, sagde ejeren Niels Erik Lunden dengang. Den type vindmølle, som gik i stykker, er en af Vestas' bedst solgte vindmøller, og ifølge Vestas er det første gang, man har oplevet, at en vinge går i stykker på den måde.

Opsummering:
Det er en støbefejl, der sidst i januar fik en vinge til at knække på en spritny vindmølle fra Vestas.